Foto: RTL; Živi zid/Facebook

MARIJANA FEL, samohrana majka troje djece koja je iz obiteljskog doma u Pitomači izbačena prije dva tjedna unatoč pokušajima aktivista da spriječe deložaciju, dobila je od Općinskog suda u Virovitici račun od gotovo 40 tisuća kuna kojim država od nje želi naplatiti troškove deložacije!



"Ja nisam vjerovala da je to moguće. Nisam vjerovala da se tako nešto može dogoditi. Jer naplatiti četrdeset tisuća kuna nekome tko je završio na ulici. Ja to ne mogu vjerovati. Otkud da to platim? Ja ne znam niti gdje su moje stvari", ispričala je za RTL potresena Marijana Fel. "Ne vidim nekakvog izlaza. Molila bih odvjetnika, ako ima neki, da se javi, da pomogne u ovom slučaju, da se konačno ovo razriješi", dodala je.





Obitelj koja je ostala bez doma MUP-u mora platiti trošak goriva 10 osobnih automobila i 11 teretnih vozila te radne sate za 42 djelatnika policije, 51 interventnog policajca te četvoricu djelatnika krim policije. Ukupno: 38.832,86 kuna.



"Ako sam ja dužna, ok. Ali je li bilo potrebno da na jednu samohranu majku ide toliki broj policajaca, na ljude koji nemaju oružja. Ja sam se osjećala kao kriminalac tog trena, a samo iz razloga jer sam htjela da moja djeca imaju svoj dom. Ništa više", navela je Marijana Fel, žrtva obiteljskog nasilja, koju je u ovu situaciju dovela mučna rastava braka i zamršena hrvatska birokracija: "Ostala mi je ova gorčina nakon svega što sam prošla kao žrtva nasilja. Imam osjećaj da je daleko humanije, poslije svih kazni, rješenja, smrtna kazna".



"Ovo nas sve podsjeća na Sjevernu Koreju i njihovu praksu da osuđenicima na smrt pošalju troškove sudskog postupka", izjavio je za RTL Dušan Cvetanović, jedan od aktivista Živog zida koji su pokušavali spriječiti deložaciju.